钦定古今图书集成/理学汇编/学行典/第226卷 > 《泉州劝孝文》前人
## 钦定古今图书集成/理学汇编/学行典/第226卷 > 《泉州劝孝文》前人

当职昨以三事谕民，首及孝悌。数月以来，累据诸县
申到，如黄章取肝以救母，刘祥取肝以救父。近又有
承信郎周宗强者，其母安人陈氏，得疾几危，宗强割
股救疗，母遂平复。虽非圣经所尚，然其孝心诚切，实
有可嘉。今忽据百姓吴拾同妻阿林，愬其子吴良聪
不孝，再三审问，具言其详。当职忝为郡守，不能以礼
“义训人，致使民闲有此悖逆，日夕惭惧，无地自容。周
承信除依条支赏外，特请赴州置酒三行，以示宾礼
之意，用旗帜、鼓乐、鞍马、伞扇送归其家。吴良聪罪该
极刑，姑与从轻杖脊二十，髡发拘役一年，仍就市引
断。”使人知孝于其亲者，有司所深敬；不孝其亲者，王
法所必惩。兼此邦之人，本来易化，只缘官司不加训
励，故有无知而轻犯者。今为尔民略陈大义。昔者圣
人作《孝经》一书，教人以事亲之道。其纪孝行章曰：“孝
子之事亲也，居则致其敬，养则致其乐，病则致其忧，
丧则致其哀，祭则致其严，五者备矣，然后能事亲。”孝
之始终，无出于此。所谓“居则致其敬”者，言子之事亲，
常须恭敬，不得慢易。盖父母者，子之天地也。为人而
慢天地，必有雷霆之诛；为子而慢父母，必有幽明之
谴。昔太守侍郎王公，见人礼塔，呼而告之曰：“汝有在
家佛，何不供养？”盖谓人能奉亲，即是奉佛；若不能奉
亲，虽焚香百拜亦不佑。此理甚明，幸无疑焉。所谓“养
则致其乐”者，言子之养亲，当有以顺适其意，使之喜
乐也。“大凡高年之人，心常欢悦，则疾病必少，中怀戚
戚，则易损天年。”昔老莱子双亲年高，常著彩衣为儿
童戏，正以此也。今贫下之民，固无美衣珍膳以奉其
亲，但能“随力所有，尽其诚心。父母未食，子不先尝；父
母尚寒，子不独煖。父母有怒，和颜开解；父母有命，竭
力奉承。则尊者之心自然快乐，闺门之内”，盎然如春
矣。所谓“病则致其忧”者，言父母有疾，当极其忧虑也。
昔人有母病三年夜不解带者，亲年既高，不能无疾，
人子当躬自侍奉，药必先尝。若有名医，不惜涕泣恳
告，以求治疗之法，不必剔肝刲股，然后为孝。盖身体
发肤，受之父母，或不幸因而致疾，未免反为亲忧。若
贫乏至甚，无力请医，许诣“州自陈，当为遣医诊视，药
粥之资，与从官给。至于丧祭二事，皆当以尽诚为主，
不暇一一开陈，独有两说，愿因而劝戒。”窃闻民闲父
母有丧，富者则侈费而伤于礼，贫者则火化而伤于
恩。夫送终之礼，称家有无，昔人所谓必诚必信者，惟
棺椁衣衾至为切要，其它繁文外饰，皆不必为。至如
佛家追荐之说，固茫昧难知。然昔有言：“天堂无则已，
有则君子登；地狱无则已，有则恶人入。”苟明此理，则
谄奉僧尼，广修斋供，其为无益，灼然可知。又闻乡俗
相承，亲宾送葬，或至刲宰羊豕，酣醟杯觞，当悲而乐，
尤为非礼。至于贫窭之家，委之火化，积习岁久，视以
为常。曾不思古者背叛恶逆之人，乃有焚骨扬“灰之
戮。今亲肉未寒，为人子者何忍付之烈焰，使为灰烬
乎？”言之犹可痛心，况复忍为其事。自今而后，富者则
愿其削世俗不正之礼，省虚华无益之费。审欲为亲
祈福，岂若捐金谷以济饥贫。有若施药施棺，无非美
事。傥能行此，福报自臻，何必索之渺茫，妄希因果。贫
者则愿其勿以火化为便，苟稍可趁办，何惜办寻丈
之地以葬其亲。必不得已，即仰陈乞于官地安厝，但
深掘坑坎，筑土实封，亦胜于焚尸之惨。《经》曰：“孝悌之
道，通于神明。天下万善，孝为之本。”若能勤行孝道，非惟乡人重之，官司敬之，天地鬼神亦将佑之。如其悖
逆不孝，非惟乡人贱之，官司治之，天地鬼神亦将殛
之。此州素称佛“国，好善者多。今请乡党邻里之闲，更
相劝勉。其有不识文义者，老成贤德之士，当与解说，
使之通晓。庶几人人兴起，家家慕效，渐还淳古之俗，
顾不美欤！”